MANILA, Philippines - Inihayag ni Pangulong Duterte na hahabulin niya ang ABS-CBN network sa utang nito sa Development Bank of the Philippines (DBP).

Sa kanyang mensahe sa ika-23 taong anibersaryo ng Technical Education and Skills Development Authority (TESDA) kamakalawa ng gabi, sinabi ng Pangulo na hahabulin niya ang utang ng Benpres, na naging Lopez Holdings Corporation, na may-ari ng major share sa ABS-CBN gayundin sa power, property at telecommunications sector.

“I will go after itong mga elite. And I will not name the person, but ‘yung mga company nila noon — Benpres and about six other companies — may utang sila sa DBP. At ang utang nila, umabot ng... to finance this… pera ng tao, gagamitin nila to finance their business pero kanila ‘yung kita,” wika ni Pangulong Duterte.

“And yet, they were not able to pay and it was condoned by government. Kaya noong binabasa ko ‘yung... sabi ko, ‘I will go after the elite in this country because they are the ones really who’s benefiting from all of these things,’” dagdag ni Duterte.

Naunang binantaan ni Duterte na haharangin niya ang prangkisa ng ABS-CBN na inakusahan niyang hindi inere ang kanyang campaign ads noong nakaraang eleksyon kahit nagbayad siya habang binatikos din niya ang pamilyang Prieto-Rufino na may-ari naman ng Philippine Daily Inquirer (PDI).

“Malakas ‘yan silang mag-atake, they have the media outlets and all. But sila talaga ‘yung nakikinabang sa corruption ng gobyerno. Ayaw magbayad ng taxes na tama. Ayaw magbayad ng utang. Na ‘yung Mile Long, were it not for… Kung hindi ako na-Presidente hindi talaga masauli ‘yang propedad na ‘yan,” giit pa ng Pangulo.

Ang tinutukoy ng chief exe­cutive ay ang Mile Long property sa Makati City na ang developer ay ang Sunvar Realty Development Corporation na pag-aari ng pamilya Prieto-Rufino.